Himpunan Selamatkan Malaysia

Himpunan Selamatkan Malaysia ialah perhimpunan aman yang diadakan di Kuala Lumpur pada 16 September 2023 bertepatan dengan sambutan ulang tahun ke-60 penubuhan Malaysia. Dianjurkan oleh Perikatan Nasional (PN), perhimpunan ini diadakan bagi meluahkan ketidakpuasan hati rakyat terhadap kerajaan dan sebagai protes terhadap pembebasan Mahkamah Tinggi terhadap 47 kes rasuah yang melibatkan Timbalan Perdana Menteri, Ahmad Zahid Hamidi.

Perhimpunan
Perhimpunan aman ini diadakan antara lain bagi menyuarakan ketidakpuasan hati rakyat terhadap kerajaan di bawah pimpinan Perdana Menteri, Anwar Ibrahim dan protes terhadap keputusan mahkamah yang melepas dan membebaskan Timbalan Perdana Menteri, Ahmad Zahid Hamidi atas sabitan 47 kes rasuah. Bukit Bintang pada mulanya ditetapkan sebagai lokasi perhimpunan itu, namun diubah lokasi ke Kampung Baru. Sekretariat Gerakan Selamatkan Malaysia dalam satu kenyataan berkata: "Himpunan yang akan turut dihadiri oleh pimpinan utama parti politik dan pertubuhan bukan kerajaan (NGO) bermula selepas solat zuhur di Masjid Kampung Baru,".

Sekretariat Himpunan Selamatkan Malaysia, Badrul Hisham Shaharin (Chegu Bard) berkata, perhimpunan ini akan diadakan pada 16 September seperti yang dijadualkan meskipun menerima pelbagai reaksi berbeza daripada pelbagai pihak. Menurutnya, ia merupakan sebahagian daripada kebebasan bersuara dan hak rakyat untuk berhimpun. Pada 15 September, Ketua Pemuda Perikatan PN, Ahmad Fadhli Shaari berkata, mereka tidak akan berganjak dengan keputusan untuk mengadakan perhimpunan yang dijadualkan berlangsung di ibu negara, namun berpendapat, ketetapan itu dibuat dengan mengambil kira polis telah menerima notis penganjuran perhimpunan tersebut. Ahmad Fadhli sebelum ini pernah mengumumkan di Dewan Rakyat bahawa himpunan tersebut tidak bertujuan akan "menggoncangkan" kerajaan. Pertubuhan Pribumi Perkasa Malaysia (PERKASA) mengesahkan bahawa pertubuhan itu menyokong dan turut serta dalam perhimpunan Selamatkan Malaysia. Menurut presidennya, Syed Hassan Syed Ali, adalah wajib bagi PERKASA bersama mereka yang mahu berhimpun secara aman bagi tujuan mendesak keadilan undang-undang negara ditegakkan tanpa mengira kedudukan mana-mana golongan.

Perhimpunan diadakan serentak dengan acara Keretapi Sarong 2023 pada keesokan harinya, bermula di Masjid Jamek, Kampung Baru dengan kehadiran seramai 2,000 peserta berbaju putih meskipun berdepan dengan amaran polis pada awalnya. Ribuan peserta perhimpunan berkumpul di dua lokasi berasingan, iaitu Masjid Kampung Baru dan Balai Polis Dang Wangi. Mereka turut melaungkan "Dakwa Zahid' sambil berarak sebagai bantahan terhadap keputusan pendakwa yang menarik balik kes ini yang berada di peringkat prima facie. Pada masa yang sama, mereka turut melilit kain putih yang ditulis '#Selamatkan Malaysia' di kepala serta memakai selendang bercorak 'Jalur Gemilang' dan menjual baju tersebut pada harga RM20 sehelai kepada orang ramai yang berminat untuk membelinya. Pemeriksaan polis mendapati trafik kekal terkawal pada hari perhimpunan dengan pematuhan luar biasa oleh pemandu. Biarpun gagal mematuhi peruntukan Akta Perhimpunan Aman, polis mengambil setiap langkah berjaga-jaga untuk memastikan perhimpunan ini berjalan dengan lancar. Perhimpunan bersurai di Kompleks Beli-belah Sogo pada jam 3:30 petang.

Maklum balas kerajaan
Pada 12 September 2023, 3 hari sebelum perhimpunan, sebanyak 6 laporan polis telah dibuat terhadap penganjuran perhimpunan ini. Ketua Polis Kuala Lumpur Datuk Allaudeen Abdul Majid berkata, Polis Diraja Malaysia (PDRM) membuka kertas siasatan berhubung laporan itu mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998. 5 lagi laporan polis juga diterima oleh PDRM berkaitan satu rakaman video di TikTok oleh seorang individu yang menyeru orang ramai turut serta berhimpun dalam perhimpunan itu.

Berdasarkan siasatan awal, menurut Allaudeen, sebanyak 16 individu memberi ucapan semasa perhimpunan itu, manakala laporan polis turut dibuat oleh penganjur di balai polis Dang Wangi sepanjang perhimpunan berlangsung.

Rujukan

Kategori:2023 di Malaysia
Kategori:Protes di Malaysia